Im gliiche Johr isch s Wahlrächt uf alli männlige Schwiizer usgwiitet worde, wo vorhär e Zensus existiert het und nume die wohlhabende Bürger wahlberächtigt gsi si. Das isch die eigetligi Geburtsstund vom hütige Groosse Root as demokratisch gwehlts obersts Organ vom Kanton und vo dr Stadt. 1905 isch s Proporzwahlrächt und 1966 s Frauewahlrächt iigfüehrt worde. Zurzit wird en Initiative zur Iifüehrig vom Wahlrächt für niiderglasseni Usländer diskutiert. Die neuji Kantonsverfassig vom 13. Juli 2006 leit d Zahl vo de Mitgliider vom Groosse Root uf 100 fest, was zun ere Reduktion vo de Mandat bi de Wahle vo 2008 gfüehrt het.